རེད་ཡ།ཚེ་སྲོག་གི་བརྒྱུད་རིམ་ནི་མ་གཞི་ནས་ཛ་དྲག་ནས་ལྷིང་འཇགས་དང་རྒྱས་སྤྲོས་ནས་བབ་ཆགས་ཤིག་ཡིན་པ་དང་།སེམས་ཁམས་སྟེང་གཡོ་བའི་སྐད་ཅིག་མའི་ཚ་རླབས་དེ་ཡང་དུས་ཚོད་ཀྱི་གོམ་སྟབས་དང་འགྲོགས་ནས་ལམ་སེང་ཡལ་འགྲོ་ལ།ཚོན་མདོག་སྣ་མང་ལྡན་པའི་ཚ་ཚ་འུར་འུར་དེ་ཡང་ཅང་མི་འགོར་བར་ཁུ་སིམ་མེར་གྱུར་འགྲོ་བས།འཚོ་བའི་དགའ་སྐྱོ་འདྲེས་མ་ནི་དབྱར་གྱི་གནམ་གཤིས་ལྟར་འགྱུར་བ་ཆེ་ཞིང་།འཇིག་རྟེན་འདི་ན་གཏན་གྱི་བདེ་བ་དང་རྟག་བརྟན་མི་འགྱུར་བའི་དངོས་པོ་གཅིག་ཀྱང་མེད་ལ།ལང་ཚོ་ཇི་ལྟར་མཛེས་ཀྱང་མི་རྟག་འཇའ་ཚོན་གྱི་རི་མོ་ཡིན་པ་དང་།ད་དུང་འདུས་མཐར་བྲལ་བ་དང་བསགས་མཐར་འཛད་པ་ནི་ལྡོག་ཏུ་མེད་པའི་ཆོས་ཉིད་ཡིན་པ་བཞིན།དུས་ལ་བསླེབས་ཚེ་དགུང་སྔོན་གནམ་ལ་ཟུག་པའི་སྡོང་རྒན་གྱི་རྩེ་མོའི་ལོ་མ་ཡང་སར་ལྷུང་ངེས་ལ།བྱ་རྒས་ན་ཚང་དང་མི་རྒས་ན་ཡུལ་ཟེར་བ་ལྟར།མཐའ་མ་ཡོད་ཚད་རང་བྱུང་ཁམས་ཀྱི་པང་དུ་ལོག་ནས་འབྱུང་བ་ལྔར་འཐིམས་དགོས་པའི་འཇིག་རྟེན་གྱི་ཆོས་ཉིད་མང་དག་ཅིག་བདག་གིས་ལྷག་བསམ་གྱི་དྲོད་ཁོལ་དང་འཚོ་བའི་སྤོབས་སེམས་གནང་མཁན་གསེར་ལྡན་མ་ཁྱེད་ལས་རྟོགས་བྱུང་བས།འཆི་བའི་ཉིན་མོར་བསླེབས་དུས་ངས་ཀྱང་རང་གི་མི་ཚེའི་བགྲོད་ལམ་སྟེང་གི་མངར་སྐྱུར་སྐ་གསུམ་གྱི་བྲོ་བ་མ་ལུས་རུམ་ལ་བཅུག་ནས་ཐང་ལ་ལྷུང་བའི་ལོ་མ་དང་འདྲ་བར་འབྱུང་བ་ལྔར་འཐིམས་དགོས་པས།ད་ནས་བཟུང་དུས་ཚོད་དམ་འཛིན་གྱིས་ག་ཚོད་དཀའ་ཡང་རྒྱུན་འཁྱོངས་དང་ག་ཚོད་སྡུག་ཀྱང་ཡིད་ཆེས།ག་ཚོད་མང་ཡང་གྲོན་ཆུང་བྱས་ནས་རང་ཉིད་ཀྱི་ཕུགས་འདུན་ལ་རེ་སྙེག་དང་བཀྲ་ཤིས་བདེ་སྐྱིད་ཀྱི་འཚོ་བར་བརྩོན་ལེན་བྱས་ཏེ།རླབས་ཆེ་བའི་ཚེ་སྲོག་གི་མགོ་མཇུག་བར་གསུམ་ཁྲོད་ཀྱི་དགའ་སྐྱོ་ཆགས་སྡང་ཚང་མ་ཉམས་སུ་མྱོང་བཞིན་ཕྱི་ལུས་དང་ནང་སེམས་གཉིས་སུ་ན་ཟུག་ཇི་ལྟར་རྒོད་ཀྱང་འཁང་ར་དང་ལེ་བདའ།སྐྱོ་སྣང་དང་འཁོན་སེམས་ཅི་ཡང་མེད་པར་སེམས་ཀྱི་རྨ་ཁ་ལག་པས་བསྐྱོར་གྱིན།ཡིད་ཀྱི་སྡུག་བསྔལ་གླུ་རུ་ལེན་གྱིན་ཁྱེད་ཀྱི་གདམས་ངག་སྙིང་ཁོང་དུ་བཅངས་ནས།ཚེ་སྲོག་ལ་གསོན་ཤུགས་དང་ལང་ཚོར་གོས་རྒྱན་གསར་བ་བཀླུབ་ཆེད་དང་རང་གི་མི་ཚེའི་རིན་ཐང་མངོན་འགྱུར་བྱེད་ཆེད་སྙིང་སྟོབས་ཀྱི་གོ་ཆ་ལུས་ལ་གྱོན་ཞིང་འཚོལ་སྙེག་གི་རལ་གྲི་བཟུང་ནས་བློ་སྟོབས་ཆེན་པོས་མདུན་དུ་བསྐྱོད་ངེས་ཡིན།